หุ้นกรีซเปิดทำการร่วงหนัก หลัง IMF ระงับการเจรจาอย่างเป็นทางการ
ตลาดหุ้นกรีซเปิดตลาดปรับตัวลงอย่างหนักวันนี้ (12 มิ.ย.) หลังจากที่กองทุนการเงินระหว่างประเทศ (IMF) ประกาศระงับการเจรจาอย่างเป็นทางการ
12 มิ.ย. 2558

ผู้สื่อข่าวรายงานว่า ตลาดหุ้นกรีซเปิดตลาดปรับตัวลงอย่างหนักวันนี้ (12 มิ.ย.) หลังจากที่กองทุนการเงินระหว่างประเทศ (IMF) ประกาศระงับการเจรจาอย่างเป็นทางการ เนื่องจากการหารือระหว่างกรีซและบรรดาเจ้าหนี้เกี่ยวกับเงื่อนไขในการปลดล็อคเงินช่วยเหลือนั้น ไม่มีความคืบหน้ามาหลายวันแล้ว
ด้านนายเจอร์รี ไรซ์ โฆษก IMF ระบุว่า มีความเห็นที่แตกต่างกันอย่างมากในประเด็นสำคัญๆส่วนใหญ่ระหว่างกรีซและเจ้าหนี้ และยังไม่มีความคืบหน้าในการประสานข้อคิดเห็นที่แตกต่างกันเหล่านี้
นอกจากนี้ สหภาพยุโรป (EU) ยังได้เตือนนายอเล็กซิส ซิปราส นายกรัฐมนตรีกรีซว่า อย่าได้เสี่ยงต่ออนาคตของกรีซ และให้ทำการตัดสินใจครั้งสำคัญเพื่อหลีกเลี่ยงการผิดนัดชำระหนี้
ทั้งนี้ กรีซมีกำหนดชำระหนี้รวม 1.6 พันล้านดอลลาร์ในวันที่ 30 มิ.ย.แก่ IMF